A Tanács 69/463/EGK harmadik irányelve

(1969. december 9.)

a tagállamok forgalmi adókra vonatkozó jogszabályainak összehangolásáról – a hozzáadottérték-adó bevezetése a tagállamokban

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 99. és 100. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel az Olasz Köztársaság és a Belga királyság 1969. július 14-én, illetve szeptember 12-én a Bizottság tudomására hozta, hogy nem tudja teljesíteni a tagállamok forgalmi adóra vonatkozó jogszabályainak összehangolásáról szóló 1967. április 11-i első tanácsi irányelv [3] 1. cikkének második bekezdésében a hozzáadottérték-adó bevezetésére előírt 1970. január 1-jei végső határidőt; mivel emiatt e tagállamok ezen adó bevezetésére további két, illetve egy év haladékot kértek;

mivel a Belga Királyság úgy véli, hogy nincs olyan helyzetben, hogy az előírt határidőtől kezdődően alkalmazza a hozzáadottérték-adót, főként a Belgiumra jellemző sajátos konjunkturális és költségvetési okok miatt;

mivel az Olasz Köztársaság rámutatott arra, hogy az általános adóreformra vonatkozó javaslat megfontolás és elfogadás céljából történő előterjesztésére most került sor a Parlamentben, amely eddig még nem mérlegelte ezt a problémát; mivel e javaslat szerint a megfelelő jogszabályokat 1970. október 31. előtt el kell fogadni; mivel emiatt ez a tagállam nincs olyan helyzetben, hogy az előírt határidőre bevezesse a hozzáadottérték-adót;

mivel további haladékot csak akkor lehet engedélyezni, ha azt a legrövidebb időre korlátozzák;

mivel ilyen körülmények között a hozzáadottérték-adó bevezetését 1972. január 1. után tovább nem lehet halasztani;

mivel az előzőleg említett első irányelv egyik fő célja az, hogy a hozzáadottérték-adó 1970. január 1-jei bevezetése által olyan körülményeket teremtsen, amelyek lehetővé teszik, hogy kiküszöböljék a verseny forgalmi adók általi torzítását;

mivel e célt – különösen a kereskedelemre vonatkozóan – nem lehet 1970. január 1-jéig elérni, ugyanis e tagállamok a forgalmi adók révén a belső adóteher kompenzálására továbbra is kiegyenlítő átlagkulcsokat fognak alkalmazni;

mivel azon tagállamoknak, amelyek nincsenek olyan helyzetben, hogy 1970. január 1-jén bevezessék a hozzáadottérték-adót, nem szabad növelniük az 1969. október 1-jén érvényben levő átlagos kiegyenlítő kulcsaikat,

ELFOGADTA EZT AZ IRÁNYELVET:

1. cikk

Az 1967. április 11-i első irányelv 1. cikkében meghatározott 1970. január 1-jei időpont helyébe az 1972. január 1-jei időpont lép.

2. cikk

Ezen irányelv alkalmazásában "átlagkulcs" azon behozatalt terhelő kiegyenlítő díjak és kivitel utáni visszatérítések, amelyeket – a nemzeti termékek tekintetében – a termelés különböző szakaszaiban a halmozott többfázisú forgalmiadó-terhek kiegyenlítésére vezettek be, kivéve a késztermék gyártója általi értékesítés adóját.

3. cikk

Az 1969. október 1-jén hatályos átlagkulcsokat nem lehet növelni.

Azonban az említett napon érvényben lévő átlagkulcsokat a forgalmiadó-mértékek bármilyen későbbi változásának megfelelően módosítani kell.

4. cikk

Ennek az irányelvnek a tagállamok a címzettjei.

Kelt Brüsszelben, 1969. december 9-én.

a Tanács részéről

az elnök

H. J. De Koster

[1] HL C 139., 1969.10.28., 32. o.

[2] HL C 144., 1969.11.8., 13. o.

[3] HL 71., 1967.4.14., 1301/67. o.

--------------------------------------------------